V. Mečiar, poslanec: (2003-04-24):
Po prvé. Iniciatíva právna poslanca Národnej rady a vlády Slovenskej republiky je na rovnakej úrovni. Nie je dôvod s poukazom na právo jedného odmietať právo druhého. Na toto zabudnite. Keď to budete chcieť takto vysvetľovať, tak ste v hlbokom omyle. Uznesenia parlamentu nezaväzujú vládu Slovenskej republiky, sú odporučením, ktorým sa vláda môže a nemusí zaoberať. Z úcty k parlamentu spravidla sa ním zaoberá. Ďalej. Keď sa Ústava Slovenskej republiky schvaľovala, na tejto strane sedeli poslanci za  HZDS. Týždeň vysvetľovali, že je to zlé. Týždeň hovorili, treba nám jednu hlavu, ktorá bude celú kompletnú ústavu upravovať vo vzťahu k Európskej únii. Nebola prijatá. Ja dneska len reagujem na chybu, ktorú zavinila terajšia vládna koalícia vo svojej väčšine pri prijímaní Ústavy Slovenskej republiky. Hovoríte, budeme robiť globálne usporiadanie ústavy. Nebudeme. Nedá sa robiť. Prvým závažným dokumentom, ktorý budeme musieť premietnuť do ústavy, bude ústava Európy. Pripravuje ju Giscard d’Estaing v Konvente. Nie sú vydiskutované základné politicko-právne predpoklady toho, ako táto ústava bude vyzerať. Keď budú známe asi koncom tohto roka, bude možné prijať ústavu Európy asi koncom tohto roku. Vysoká miera pravdepodobnosti toho je na jar budúceho roku. Skúste so mnou sa hrať teraz na počítanie lehôt. 1. mája majú byť plnohodnotní poslanci Národnej rady Slovenskej republiky zvolení občanmi Slovenskej republiky k dispozícii pre Európsky parlament. Voľby prebehnú v prvých 4 mesiacoch k jari 2004. Na vykonanie volieb, resp. poriadkové lehoty treba 120 dní. Predtým, aby sa voľby vykonali, musí byť vykonaný alebo prijatý zákon o voľbách ešte v druhej polovici tohto roku na to, aby ten zákon vôbec nadobudol platnosť, pretože tu je minimálna lehota 45 dní, optimálna lehota 95 dní. Kedy? A aby sa zákon mohol prijať, musí byť v súlade s Ústavou Slovenskej republiky. Ale v tej Ústave Slovenskej republiky sa nič nehovorí o voľbách, o Európskom parlamente, o postavení poslanca, či možno sa uchádzať o miesto na kandidátke. Páni poslanci, vaši predsedovia vás vyšachujú, ako chcú, vám povedia, tu zostaneme, nemôžeš na kandidátke byť, ale zákon dáva istotu. Môžeš byť europoslancom, budeš mať zástupcu v Národnej rade, môžeš sa vrátiť z europoslaneckého mandátu do Národnej rady, budeš mať zástupcu v Národnej rade a môžeš kandidovať aj vo voľbách do Národnej rady. To je pre vás. Fakt to nechcete? Ja sa vám divím. Vy nechcete dobro pre seba? Však nerobíte pre mňa tento zákon. (Hlasy z pléna.) Ale, strana rozhoduje o kandidátkach. Takže toto je záležitosť, ktorá je pre vás urobená tak, aby ste kandidovať mohli, aby ste mohli byť aktívnymi účastníkmi volieb, pretože zákon je pripravovaný tak, že bude podľa pomerného systému. Takže ja odporúčam, aby návrh ústavného zákona išiel do druhého čítania, pracovalo sa na ňom ďalej a aby to, čo je v ňom racionálne, bolo rýchlo prevzaté a mohol za ním hneď nasledovať volebný zákon, prijatý zhruba v druhej polovici tohto roku, aby sa na základe neho mohli na jar budúceho roku vykonať voľby. Čiže tento mechanizmus sa týmto ústavným zákonom legitimuje, spúšťa. Ak bude zákon bez tohto, nebude mať oporu v Ústave Slovenskej republiky. Podľa čl. 2 ods. 2 ústavy nesmie štátny orgán konať to, čo mu zákon a ústava nedovoľujú. V danej situácii by to bolo konanie nedovolené. Preto vláda v tejto veci robí chybu a ja ju naprávam. Ak teda chcete, prijmite návrh, ak chcete, neprijmite ho. Je to v záujme vášho dobra. Pokiaľ ide o iniciatívy právne smerujúce k zmene Ústavy Slovenskej republiky v prospech poslancov a v prospech tejto inštitúcie, ešte budú.